আমাদের দেশের জনমনস্তত্ত্বের কিছু বৈশিষ্ট্য আছে। আমরা অনেক সময় সত্যের চেয়ে মিথ্যাকে বেশি বিশ্বাস করি। বাস্তবের চেয়ে বেশি গুরুত্ব দেই কল্পনাকে। অনেক সময় প্রকৃত ঘটনার চেয়ে ধারণা আমাদের কাছে প্রাধান্য পায়। কাউকে দেবতার আসনে বসাতে যেমন আমাদের সময় লাগে না, তেমনি মুহূর্তের মধ্যে তাকে অপদেবতা বানাতেও আমাদের সক্ষমতা প্রশ্নাতীত। আমরা একই কাজের দুই রকম মূল্যায়ন করি নিছক নিজেদের সুবিধা বিবেচনা করে। প্রায় একই প্রক্রিয়া-পদ্ধতিতে ক্ষমতা দখল করলেও জিয়াউর রহমান আমাদের কারো কারো কাছে ‘গণতন্ত্রী’ এবং এরশাদ হলেন স্বৈরাচারী। বিএনপি হলো গণতান্ত্রিক দল আর জাতীয় পার্টি হলো স্বৈরাচারী দল।